b'\n_START_ARTICLE_\nProtipape\xc5\xbe Natalis\n_START_SECTION_\nV Rimu se \xc5\xa1irijo herezije\n_START_PARAGRAPH_\nZa \xc4\x8dasa pape\xc5\xbea Zefirina so heretiki za\xc4\x8deli oblegati Rim, sredi\xc5\xa1\xc4\x8de kr\xc5\xa1\xc4\x8danstva. Teodot Rimski je tam najprej nadaljeval u\xc4\x8denje kr\xc5\xa1\xc4\x8danskega hereti\xc4\x8dnega u\xc4\x8ditelja Teodota Carigrajskega, t. i. dinami\xc4\x8dni monarhizem ali adopcionizem. Pozneje je ustanovil lastno lo\xc4\x8dino melkizedekovcev. Melkizedeka  je postavljal nad Kristusa.\n_START_SECTION_\nNatalis kot prvi protipape\xc5\xbe\n_START_PARAGRAPH_\nTeodot Rimski je  imenovan tudi Teodot Menjalec\xc2\xa0; po poklicu je bil namre\xc4\x8d menjalec denarja; zato ga nekateri imenujejo tudi Teodot Bankir. Med \xc5\xa1irjenjem svojih novotarij se je sre\xc4\x8dal tudi z duhovnikom Natalisom, ki je med takratnimi preganjanji veliko trpel za vero in je imel zato velik ugled. Spoznavalca Natalisa je torej Teodot pregovoril,  da je sprejel \xc5\xa1kofovsko \xc4\x8dast v njegovem gibanju. Ne samo to: za nemajhno mese\xc4\x8dno pla\xc4\x8do stopetdeset denarjev je nastopil kot \xc5\xa1kof v Rimu in je tako postal prvi v zgodovini znani protipape\xc5\xbe. Natalis je to \xc4\x8dast za nekaj \xc4\x8dasa sprejel; vendar se je kmalu skesal. Po opravljeni strogi pokori mu je pape\xc5\xbe Zefirin  odpustil in ga sprejel nazaj v ob\xc4\x8destvo Cerkve._NEWLINE_O tem poro\xc4\x8da Evzebij v svoji Cerkveni zgodovini takole: _NEWLINE_Toliko o Viktorju. Ko je pape\xc5\xbeeval skozi deset let, okrog devetega leta vladanja Severa (194-211), je bil izvoljen za njegovega naslednika Zefirin. Avtor omenjenega dela (Teodot), na predlog ustanovitelja herezije, o kateri govorimo (adopcionizem),  dodaja \xc5\xa1e en dogodek, ki se je dogodil pod Zefirinom. On pi\xc5\xa1e dobesedno: \xc2\xbbOmenil bom torej dogodek iz na\xc5\xa1ih dni, ki je znan mnogim na\xc5\xa1im bratom. \xc4\x8ce smo omenili Sodomo, je primerno, da omenimo tudi njega. \xc2\xbbNe neko\xc4\x8d, ampak v na\xc5\xa1em \xc4\x8dasu, je \xc5\xbeivel pri\xc4\x8devalec(=spoznavalec) Natalis (Natalione). Njega je zapeljal Asklepiadot in neki drugi Teodot bankir. Vsi ti so bili u\xc4\x8denci Teodota Ko\xc5\xbearja. Njega je izob\xc4\x8dil iz Cerkve zaradi tega prepri\xc4\x8danja Viktor, ki je bil takrat \xc5\xa1e rimski \xc5\xa1kof. Natalisa so pregovorili in ga pozvali, v zameno za povra\xc4\x8dilo, naj postane \xc5\xa1kof v tej hereziji s tem, da bi prejemal mese\xc4\x8dno pla\xc4\x8do 150 denarjev_NEWLINE_Ko se je Natalis s temi novoverskimi gibanji okrog leta 200 tesno povezal, ga je Gospod ve\xc4\x8dkrat opomnil po videnjih usmiljenega Boga in na\xc5\xa1ega Gospoda Jezusa Kristusa. Pravzaprav on ni hotel nikakor umreti zunaj Cerkve, ki je bila pri\xc4\x8da njegovih muk. Na ta videnja v za\xc4\x8detku ni obra\xc4\x8dal posebne pozornosti, ker ga je zaslepila povezanost z njimi in lakomnost, ki \xc5\xbeene v pogubo tako veliko \xc5\xa1tevilo ljudi. Neko\xc4\x8d pa so ga kon\xc4\x8dno bi\xc4\x8dali sveti angeli skozi celo no\xc4\x8d in ga tako zdelali, da je ob zori takoj vstal, si nadel spokorno obleko in se potresel s pepelom, prihitel v veliki naglici in oblit s solzami ter se vrgel na tla pred \xc5\xa1kofa Zefirina; za odpu\xc5\xa1\xc4\x8danje je prosil ne le duhovnike, ampak tudi navadne vernike.\n_START_SECTION_\nPape\xc5\xbe Zefirin in protipape\xc5\xbe Natalis\n_START_PARAGRAPH_\nZefirina je Natalisovo ravnanje hudo prizadelo in neprestano je molil za spreobrnitev za\xc5\xa1lega brata. In glej, nenadoma ga je prevzela Bo\xc5\xbeja milost, \xc5\xa1el je vase, zapustil herezijo in se pojavil oble\xc4\x8den v spokorno obla\xc4\x8dilo pred pape\xc5\xbeem. Med solzami je obljubil, da bo odslej zvest Kristusu in da bo \xc5\xbeivel v popolnem zatajevanju in spokornosti. Pape\xc5\xbe je skesanega gre\xc5\xa1nika objel in sprejel, nazaj pripeljal v naro\xc4\x8dje Cerkve   in mu odpustil vse cerkvene kazni. Zaradi te svoje velikodu\xc5\xa1nosti je moral ta svetni\xc5\xa1ko \xc5\xbeive\xc4\x8di pape\xc5\xbe prena\xc5\xa1ati veliko o\xc4\x8ditkov in pretrpeti veliko \xc5\xbealosti. On pa je na\xc5\xa1el mo\xc4\x8d v zavesti, da je ravnal prav, s samopremagovanjem potrpe\xc5\xbeljivo prena\xc5\xa1al \xc5\xbealitve prav tako kot mnogo preganjanj, ki jih je bil dele\xc5\xbeen od heretikov.\n_START_SECTION_\nSmrt\n_START_PARAGRAPH_\nNatalis je umrl pred Zefirinom, ki je umrl 217. leta.'